**Latvijas Grāmatizdevēju asociācijas aicinājums piemērot 5% PVN likmi visām grāmatām**

Jau kopš iepriekšējās ekonomiskās krīzes Latvijas izdevēji ir centušies pierādīt savas nozares nepieciešamību Latvijas tautsaimniecībā. Lielākais trieciens 2009. gadā nozarei bija 23% PVN likmes piemērošana grāmatām. Šobrīd – Covid-19 krīzes laikā – Latvijas izdevēji cenšas ne tikai izdzīvot un izdot grāmatas, bet arī spiesti konkurēt ar ārvalstīs izdotajām e-grāmatām, kurām ir samazināta PVN likme. 2019. gadā samazināto PVN likmi ieviesa Beļģija (no 21% uz 6%), Horvātija (no 25% uz 5%), Malta (no 18% uz 5%), kā arī citas valstis. Šogad Covid-19 dēļ, lai stiprinātu nozari un veicinātu iedzīvotāju pašizolāciju, 0% PVN likmi e-grāmatām ieviesa Lielbritānija. Tas nozīmē, ka e-grāmatas angļu valodā šobrīd var nopirkt par daudz izdevīgāku cenu nekā pirms nodokļu reformas. Ir jāņem vērā, ka angļu valodas lietošana Latvijā ir ievērojami palielinājusies, tāpēc šis britu valdības lēmums ir uzskatāms par **būtisku draudu** Latvijā ražotu jebkura formāta grāmatu tirgum. Atbalstu e-grāmatām ar samazinātu PVN likmi sniegušas arī Austrijas, Čehijas, Vācijas, Nīderlandes un Spānijas valdības. Arī Latvijai vairs nevajadzētu vilcināties **un piemērot samazināto 5% PVN likmi gan papīra, gan e-grāmatām.**

Jau vairākus gadus Latvijas izdevēji lūdz piemērot **5% PVN likmi** visām grāmatām.

Šādam lēmumam ir vairākas priekšrocības:

1. Pašlaik pārdošanā esošajām iespiestajām grāmatām veikalos samazinātos cena un tādējādi palielinātos apgrozījums, līdz ar to budžetā būtu lielāki nodokļu ieņēmumi.
2. Tiktu veicināta e-grāmatu segmenta attīstība Latvijas grāmatniecībā. Ar esošo 21% PVN slogu izdevējam e-grāmatu sagatavošana un tirgošana rada zaudējumus.
3. Izdevējiem rastos brīvi līdzekļi jaunu grāmatu izdošanai. Esošajā situācijā izdevēji ievērojami samazinājuši grāmatu tirāžu un jauno nosaukumu skaitu, tas nozīmē, ka drīz grāmatnīcās būtiski samazināsies jaunizdotu grāmatu skaits, un tas ir ļoti nopietns apdraudējums, jo grāmatu tirgū darbojas tādi paši nosacījumi kā jebkurā citā – ja nav aktivitātes, zūd interese un tirgus mirst. Ja šobrīd līdz ar ierobežojumu atcelšanu citas nozares sāk atjaunot darbību, tad izdevējdarbībā krīzes sekas būs jūtamas daudz ilgāk.
4. Pasaules Veselības organizācija un mediji aicina iedzīvotājus gatavoties otrajam Covid vilnim rudenī, – ja atkal nāktos pastiprināt ierobežojumus grāmatu tirdzniecībai grāmatnīcās, kas šī gada martā–maijā izraisīja 45% kritumu jauno nosaukumu izdošanā un par 70% samazināja grāmatu metienu, izdevējiem vienīgā iespēja mazināt zaudējumus un uzturēt nozares dzīvotspēju ir tirdzniecība internetā un e-grāmatu pārdošana. Tomēr, ja tirdzniecība būs tikai interneta vidē, zudīs nozares dzīvotspēja, jo visā pasaulē pastāv abas izdošanas formas. Iedzīvotājiem jāsniedz iespēja iegādāties grāmatu jebkurā formātā – tradicionālo papīra formāta grāmatu un arī e-grāmatu. Samazināta PVN likme nodrošinātu šo procesu.

Ir saprotama politiķu vilcināšanās piemērot zemāku PVN likmi grāmatām, jo tas īstermiņā nozīmē mazākus ieņēmumus valsts budžetā. Tomēr ir jārēķinās ar to, ka, panīkstot tirgum, šie eventuālie PVN ieņēmumi var izsīkt vispār. Valodu var saglabāt tikai ar grāmatu, par latviešu valodas un latviešu tautas attīstību jādomā ilgtermiņā. Ar lēmumu samazināt PVN likmi grāmatām likumdevēji sniegtu atbalstu savai valodai un kultūrai ļoti plašā mērogā: izdevējiem rastos līdzekļi jaunu grāmatu ražošanai, šādi nodrošinot nodokļu ieņēmumus valstij caur autoratlīdzībām, poligrāfijas, papīra, transporta, reklāmas nozares u. c. pakalpojumiem. Šajā gadījumā mazāks PVN nozīmē vairāk grāmatu un vairāk ieņēmumu caur citām nozarēm. Jāpiemin, ka zemu PVN likmi kā nozares izdzīvošanas stimulatoru par labu praksi uzskata arī finanšu teorētiķi un Latvijas Banka, un PVN likmes visu veidu grāmatām lielākajās Eiropas valstīs ir 4–6%, Lielbritānijā – 0%.

Pasaule šobrīd piedzīvo pārmaiņas, kurām seko arī uzņēmēji, ieviešot jaunus risinājumus savā darbībā, meklējot jaunas sadarbības formas ar patērētājiem un partneriem. Līdz šim Latvijas valdība ir centusies palīdzēt uzņēmējiem dīkstāves laikā, tāpēc arī grāmatizdevēji aicina atbalstīt nozari tās iziešanai no krīzes, piemērojot samazināto 5% PVN likmi visām grāmatām ar **2020. gada 1. jūliju**.

Kad notiek neformālas sarunas par kultūru, neviens neapšauba tās nozīmi un nepieciešamību. Kad valsts politiķi saka uzrunas, viņi citē mūsu autorus, atsaucas uz kultūras industrijas panākumiem. Šis ir laiks, kad vārdisks atbalsts var kļūt par reālu atbalstu izdevējdarbībai un tātad arī mūsu kultūrai, valodai, latviešu tautai.

#MazākIrVairāk

Latvijas Grāmatizdevēju asociācija

Latvijas Poligrāfijas uzņēmumu asociācija